khistorydata/jeongjo-sjw-relations huggingface dataset:
정조 20년
丙辰六月十六日辰時上御便殿藥房入診軍士房承旨來待諸臣同爲入侍時同副承旨鄭尙愚假注書金履載記注官金良倜記事官吳泰曾藥房提調沈頤之行禮曹判書閔鍾顯戶曹判書李時秀行護軍徐有大原任直提學徐龍輔原任直閣尹行恁金祖淳檢校直閣李始源副司果金近淳以次進伏訖頤之曰日候蒸熱聖體若何上曰一樣矣頤之曰王大妃殿氣候何如上曰一樣矣頤之曰惠慶宮氣候何如上曰一樣矣頤之曰進御瓊玉膏今幾造成乎上曰昨日已移浸水中明日始可畢煎矣頤之曰元子宮氣候何如上曰好在矣龍輔曰進表裏時鼓吹雖伏承置之之命而進饌時用樂則似不可已令樂院待令乎上曰此亦置之可也頤之曰鼓吹則雖仰體不欲張大之聖意不敢更請而至於進饌時亦不用樂則何以導融和之氣宣愉悅之情乎上曰進饌時無樂予心亦豈不觖然而以慈宮沖謙抑損之心不欲聞之何敢不勉承乎鍾顯曰賀儀之不能如禮已缺顒望之情而百官呼嵩亦闕於儀註中當此曠前之慶禮大小歡祝之情無以自達則豈非抑鬱之甚者乎此則自上特許允合情禮矣上曰以不欲張大之意旣停賀儀則呼嵩一節有難獨擧矣頤之曰呼嵩者臣下頌禱之語豈待自上之許與不許乎古有殿上呼萬歲者蓋其欣忭頌祝之忱溢於心而發於口自不能已是孰使之然哉出於天理人情之所同然而不能止耳恐未可屬之儀文而一例省約矣上曰以予祝慶之心豈待卿等之請而旣仰承慈敎則其在順志之道不敢不省約矣上曰禮房承旨入侍出榻敎賤臣承命出與左副承旨李海愚偕入進伏上敎時秀曰匠手已待令乎時秀曰待令於門外矣上曰令郞官率入鋪陳磨鍊可也戶曹佐郞尹光心率匠手持東西溫堗大廳南退北廳所鋪馬蹄紋地衣排設見樣而退中排綵花登每及上排蓮花方席竝置軒上時秀曰今此殿宇狹窄之中又多雨漏渝傷處不可不修改矣上曰此軒因舊制而略加附簷故椽桷平而簷溜緩其致滲漏勢耳何必改也頤之曰不但雨漏處牕戶間多有烟㾗似是廳板之有罅漏而然閭閻間稍有器具者居處猶不若是之儉薄矣時秀曰西溫堗仰板多渝汚處改塗似好矣上曰此亦置之可也時秀曰明日進饌當於此軒傷汚處則不可仍置矣上曰然則以他紙略略補綴其傷汚處可也命設簾於軒上南退當檻設紅竹簾大廳當閤設龜紋朱簾堂中兩旁朱簾中間漆簾皆左右嚲地當中捲舒以爲門西溫堗北窓及南邊上下間之間設朱簾西北壁設畫屛大廳東北壁設書屛排設訖上曰禮判持儀注入來事分付上曰進表裏時大臣閣臣則迎春門內行禮二品以上則千五門外行禮可也上曰進饌時堂上分定依前者下敎爲之可也命書榻敎曰王大妃殿進御加味蔘橘茶自明日停止命退諸臣以次退出
정조 20년
行都承旨李冕膺坐行左承旨李亨元坐右承旨未差左副承旨李肇源坐直右副承旨未差同副承旨鄭尙愚坐直注書柳遠鳴仕直一員未差假注書吳泰曾別入直事變假注書尹命烈仕
정조 20년
鄭尙愚以都摠府言啓曰今日入直內三廳武兼禁軍及軍兵等中日習射請出標信之意敢啓傳曰知道
정조 20년
李亨元啓曰來二十一日朝參日次矣敢稟傳曰停
정조 20년
李亨元啓曰來十六日日次儒生殿講日次矣敢稟傳曰依近例應爲書啓受點之人以製代講明日取試於丕闡堂弘文提學待開門牌招科次時試官亦依近例爲之可也
정조 20년
李肇源啓曰大司憲徐有臣牌招啓辭未下執義李明淵未肅拜掌令洪受浩持平沈象圭呈辭掌令李益恢持平崔逵翰在外監察茶時之意敢啓傳曰知道
정조 20년
傳于李冕膺曰副提調入侍
정조 20년
李弘謙在外代以尹命烈爲事變假注書
정조 20년
李亨元啓曰事變假注書尹命烈時無職名令該曹依例付軍職冠帶常仕何如傳曰允
정조 20년
傳于李肇源曰閣臣中時帶臺職人許遞
정조 20년
兵曹口傳政事副司果沈象奎大護軍李得臣李在學護軍尹弼秉鄭大容申大顯副護軍南公轍竝單付
정조 20년
鄭尙愚以吏曹言啓曰卽接通禮院牒報則以爲今十八日惠慶宮誕日便殿親臨進表裏時左右通禮不可不備而右通禮曺喜有在於全羅道茂長地卽速變通以爲擧行之地云右通禮曺喜有今姑改差其代口傳備擬以入之意敢啓傳曰知道
정조 20년
吏曹口傳政事以崔重圭爲右通禮
정조 20년
丙辰六月十七日辰時上御便殿同副承旨入侍時同副承旨鄭尙愚假注書金履載記事官吳泰曾金履永以次進伏訖上曰右相入來事傳諭可也上曰泮長入泮中儒生到記自日次講入稟日至今日已捧者修正以入今日至明日追到者亦捧擧案錄入事分付可也上曰承旨一員直宿於監印所通化宣仁兩門皆自監印所放鑰仕進承旨直詣監印所廳坐後問安於交泰門外兵曹郞廳一人別省記入直於摠府事分付上命書傳敎曰在外承旨及右副承旨許遞前望單子入之待下批牌招察任上曰昨年以假承旨入參諸人亦使明日入參可也命書榻敎曰昨年擧行假承旨中時無職名人令該曹口傳付軍職未及蒙放人放送又命書傳敎曰前假注書吳泰曾仍察廳任命退諸臣以次退出
정조 20년
丙辰六月十七日未時上御便殿左副承旨入侍時左副承旨李肇源假注書吳泰曾記事官金珍恪金履永以次進伏訖上曰右議政禮曹判書入侍賤臣承命出傳與右議政尹蓍東禮曹判書閔鍾顯偕入進伏上曰向日次對有慶辰前一接之敎而連値有事未果矣蓍東曰雨意頗濃日氣蒸熱聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰雖値炎令慈候一如常度喜幸萬萬矣慶辰隔日此時欣忭曷有其極聖人有一喜一懼之訓而予則以爲懼多於喜凡諸儀節務從省約以爲惜福祝慶之一助只以此日不可不知之意明將親上表裏俗所謂還甲進甲是也蓍東曰聖敎之下臣不敢以私語陳達而臣有老母年未及篤老時果然懼先於喜漸到頤期但知爲喜臣竊以爲他日聖心亦復如是矣今此曠前之慶雖因慈德之謙挹凡事不欲張大而進表裏時不可無山呼之節矣上曰昨日提調亦以爲如是予則謂祝岡之誠不係於儀文故未之許矣蓍東曰古者君上有一言之善殿上皆呼萬歲則慶辰之呼嵩似不爲過矣上曰前年亦不擧賀儀今年又欲更示節約之意故雖鼓吹常用之樂而亦將不作矣上曰禮判進前鍾顯進前上曰進表裏節次本曹所磨鍊以入者以龍亭奉安細仗鼓吹等事如陳賀時儀注者何也鍾顯曰儀注所以傳示久遠而今番之不用鼓吹無以徵信於於千萬歲故不得不如是磨鍊矣上曰然則儀注雖不必改只以紅函盛表權安于監印所待下敎奉詣萬八門幕次可也命退諸臣以次退出
정조 20년
行都承旨洪明浩坐行左承旨李亨元坐直行右承旨李書九坐直行左副承旨李晩秀坐右副承旨李肇源坐同副承旨鄭尙愚坐注書柳遠鳴仕直一員未差假注書吳泰曾仕事變假注書尹命烈仕
정조 20년
大殿王大妃殿中宮殿內閣政院玉堂宗親儀賓朝廷二品以上六曹堂上奉朝賀惠慶宮元子宮誕日口傳問安答曰知道惠慶宮內閣政院玉堂宗親儀賓朝廷二品以上六曹堂上奉朝賀誕日單子問安答曰知道元子宮內閣政院玉堂宗親儀賓朝廷二品以上六曹堂上奉朝賀誕日單子問安答曰知悉
정조 20년
李肇源啓曰大司憲徐有臣牌招啓辭未下執義李明淵未肅拜掌令洪受浩呈辭掌令李益恢持平崔逵翰在外持平一員未差監察茶時之意敢啓傳曰知道
정조 20년
傳于李亨元曰時原任大臣入侍
정조 20년
承旨前望單子入之李書九洪明浩李晩秀落點
정조 20년
傳于李晩秀曰左副承旨持此御題與弘文提學偕往泮宮試取以來
정조 20년
傳于李肇源曰大臣之入耆社在近而近百歲大夫人之康健考之國乘故相洪暹以後初聞者其時猶以故相福力謂之以此事如今始有之登於吟詠被之管絃則況時任大臣乎又聞貞敬夫人第三子回甲在此月云當此祝慶之辰豈無錫類之典大臣老親許輸送米帛大臣之弟今年回甲者令該書口傳復職調用
정조 20년
李晩秀啓曰臣與弘文提學偕往泮宮儒生試取收券三百六十七張捧入之意敢啓傳曰知道科次入侍
정조 20년
吏曹口傳政事以尹龜東爲忠勳都事
정조 20년
李書九以司僕寺提調意啓曰謹依整理所別單判付本寺書吏金聲厚木一疋布一疋施賞之意敢啓傳曰知道
정조 20년
李肇源以壯勇營言啓曰依整理所別單判付本營將校鄭道寬王道源成鳳文姜漢範黃麟景韓大彦各木一疋米二斗金鰲福金昌仁劉瓊李彦懋史廷煥金宗燁皮聖麟陸重秀車道吉金重輝林百春嘉善柳明杓各布一疋書吏尹翊運白弘翼高有謙庫直李錫禧等四名畿營句管營吏韓壽一各木一疋布一疋熟手李千福等四名各木一疋米二斗旗手李壽贊等六名各木一疋使令朴快得文書直弼興等二名私庫直成才使喚軍世得等三十九名各米二斗相考昨年例分等施賞之意敢啓傳曰知道
정조 20년
李書九以禁衛營言啓曰謹依整理所別單判付本營敎鍊官金鎭喆處木一疋米二斗施賞之意敢啓傳曰知道
정조 20년
李肇源以摠戎廳言啓曰謹依整理所別單判付本廳敎鍊官崔道興處木一疋米二斗施賞之意敢啓傳曰知道
정조 20년
丙辰六月十八日卯時上御千五門內小次親上表裏入侍時行都承旨李冕膺行左承旨李亨元左副承旨李肇源同副承旨鄭尙愚記事官柳遠鳴假注書吳泰曾記注官金良倜記事官金履永以次侍立訖上曰二品以上先入就位上曰班次皆已整齊乎亨元曰內外賓及朝臣班次皆齊整矣上乘輿入萬八門千五門降輿就版位元子宮迎導侍立稍後引儀唱臚上鞠躬再拜興平身元子宮鞠躬再拜興平身諸臣在位者同濟用監提調金箕性捧禮物函跪授承旨承旨傳捧西向跪進上受之承旨對擧以授禮房承旨還置案上行再拜禮如前儀元子宮亦如之諸臣在位者皆同引儀唱禮畢上陞殿元子宮隨之後承史以下退出
정조 20년
丙辰六月十八日辰時上御便殿左副承旨入侍時左副承旨李肇源假注書吳泰曾記注官金良倜記事官金履永以次進伏訖上曰時原任大臣入侍賤臣承命出傳與左議政蔡濟恭領敦寧金履素判中樞李秉模右議政尹蓍東偕入進伏元子宮出拜大臣大臣拜上曰俄者進表裏時元子拜跪之節能如儀乎濟恭等曰睿度天成望之嶷然一拜一跪皆中臚唱滿庭臣僚相告欣欣矣上曰未嘗私習而能如此亦異矣濟恭等曰日熱轉甚聖體若何上曰慶辰欣祝頓忘日熱矣濟恭等曰王大妃殿氣候何如上曰一樣矣濟恭等曰惠慶宮周甲纔過慶辰又回萬億年長有今日而臣民慶忭之忱歲歲愈深矣上曰今日氣度較諸前年愈益康寧矣濟恭曰昨日頗有雨意曉來忽生微涼瑞日祥雲端倪軒豁自天佑之吉无不利者眞今日之謂也行禮時至元子宮前導以行拜跪如禮此日此慶尤非前日之可比矣上曰文字之學不甚勸誨而童蒙先習孝經小學已盡讀而詩之二南亦多誦熟矣濟恭曰今年以後不得仰瞻睿儀心常耿結矣今始展誠不勝喜幸仍仰奏元子宮曰尙記此老人乎元子宮曰憶曾袖中納棗之事矣濟恭曰隔年而能記前事聰明睿智逈出尋常矣上曰右相大夫人壽躋大耋而己出之子位至大官者古有是否蓍東曰古有洪暹大夫人矣上曰安知其年之如卿家老人乎濟恭曰其年亦九十四矣上曰何以知之濟恭曰故相盧守愼有詩曰恭惟貞敬大夫人天外難知世未聞一德從三上台峻百年除六壽星尊云矣上曰聞右相第三弟回甲又在此月云矣上曰元子常時遊戲未嘗安坐今日能侍跪移時矣濟恭曰睿儀凝重坐不移席矣上曰今日應製試官近例如何肇源曰時原任閣臣及整理堂上爲之矣命書榻敎曰承旨前望單子入之刑曹參判前望單子入之都承旨與未差之代前望單子入之命退諸臣以次退出
정조 20년
丙辰六月十八日未時上御便殿科次入侍時行都承旨洪明浩假注書吳泰曾記注官金良倜記事官金履永弘文提學閔鍾顯行上護軍沈頤之戶曹判書李時秀二提學沈煥之原任直提學金載瓚鄭大容徐龍輔檢校直閣金勉柱原任直閣尹行恁金祖淳南公轍檢校待敎沈象奎徐有榘原任直閣李始源副司果金近淳以次進伏訖上曰此題卽唐太宗千秋節詩也儒生能不失題意乎鍾顯曰臣之所見已近百張而無一人解題者矣載瓚曰幾皆以當今製進矣上曰如此之券竝置落科可也編次訖一試券以唐詩爲解而誤在落軸上曰文雖不善而不失題意者只此一券也擢置榜首未知如何諸試官各陳所見可也鍾顯時秀行恁龍輔勉柱公轍始源近淳等曰一場旣皆矇解故初不以所作之優劣定其立落而惟擇其依俙做去不露當今者則今此一券獨能分明說出唐詩揆以試體不可以不善作反遜於矇解而善作者矣始源曰文亦不至太不似矣頤之煥之載瓚大容祖淳象奎有榘等曰科券今旣編次彼作不合魁等豈可以偶書一唐字而別擢於撤考之後乎上曰諸落軸更爲分考可也諸試官分考不得一券之合作上曰以題試士得其題意者爲上何必較論其文之工拙乎仍命坼榜命書傳敎曰泮試應製居首三下一幼學李根祜直赴殿試之次進士沈允之直赴會試之次草三下生員徐兢修進士鄭東晩生員柳說進士李志淵洪履黿各給二分次上進士南學中徐有稷李鍾夏生員閔師膺進士李周憲各紙二卷賜給命書榻敎曰入格儒生明日待令命退諸臣以次退出
정조 20년
行都承旨洪明浩坐左承旨未差行右承旨李書九坐左副承旨李肇源坐直右副承旨鄭尙愚坐直同副承旨尹東晩坐注書柳遠鳴禁推一員未差假注書洪奭周仕直吳泰曾仕事變假注書尹命烈仕
정조 20년
李肇源啓曰大司憲徐有臣牌招啓辭未下執義李明淵掌令李益恢未肅拜掌令洪受浩呈辭持平崔逵翰在外持平一員未差監察茶時之意敢啓傳曰知道
정조 20년
傳于李書九曰諸承旨持公事入侍
정조 20년
備忘記順天營將黃世中下直長弓一張長箭一部片箭一部筒兒一箇賜給
정조 20년
注書柳遠鳴禁推代以洪奭周爲假注書
정조 20년
洪明浩啓曰右承旨入侍以右副承旨誤傳當該司謁令攸司科治何如傳曰罪在中官司謁勿論
정조 20년
承旨前望單子入之尹東晩落點
정조 20년
刑書堂上前望單子入之判書尹師國參判李亨元參議沈樂洙落點
정조 20년
洪明浩以吏曹言啓曰敦寧府直長金在三鄭漪奉事洪赫俱以十五朔窠兩次居中童蒙敎官金明淳以三十朔窠兩次居中竝依例罷職何如傳曰昨日陪班旣令勿拘入參且況皆非占便規避一傡蕩滌可也
정조 20년
洪明浩以吏曹言啓曰今日本曹開坼坐起時考見諸道褒貶啓本則新溪縣令吳在鎭以在所深惜庸示薄警爲目慈仁縣監兪漢人以過於柔善勉在綜察爲目沙斤察訪李長演以戒在太寬爲目則竝宜置下考而置諸中考鳳山郡守朴志泓以微謗奚信大體無闕爲目則宜置中考而置諸上考殊無嚴明殿最之意兩道道臣推考警責新溪縣令吳在鎭慈仁縣監兪漢人沙斤察訪李長演鳳山郡守朴志泓竝依例罷黜何如傳曰允
정조 20년
鄭尙愚以兵曹言啓曰本曹今春夏等褒貶時堂下軍職不參人員中副司直金觀柱徐有近高宅謙池德彬姜克成任長源趙錫晦金㙆崔禧延金宗發副司果李龜雲尹持範金熙稷李晴俱是元在外副司直邊景祐濟州在外副司直洪樂敏李重蓮副司果林景鎭亦在外而與元在外有異初不呈辭受由中考施行何如傳曰允
정조 20년
鄭尙愚以兵曹言啓曰折見諸道褒貶啓本則統制使李得濟啓本中安骨萬戶尹佐殷以惟以初來曲費寬假爲目則宜置下考而置諸中考天城堡萬戶車亨遠以苛刻之謗爲目則宜置中考而置諸上考殊無嚴明殿最之意該帥臣推考警責安骨萬戶尹佐殷下考施行天城堡萬戶車亨遠中考施行而亨遠前已居中其不職可知罷黜何如傳曰允
정조 20년
鄭尙愚以兵曹言啓曰馬島萬戶黃河潤三年內二等居中其不職可知依例罷黜何如傳曰允
정조 20년
鄭尙愚以兵曹言啓曰景福宮衛將李命在洪潤範慶熙宮衛將朴隆儉姜遇聖俱以在外未上來番次苟艱云竝改差何如傳曰允
정조 20년
李書九以賑恤廳言啓曰整理所員役別單判付內取考昨年謄錄磨鍊自各該司施賞之意分付事命下矣本廳書吏李厚根書寫趙彦植等六人庫直金景默備邊司書吏白純各木一疋布一疋使令徐廷遇使喚軍十名等各米二斗磨鍊施賞首吏李厚根木一疋加給之意敢啓傳曰知道
정조 20년
李肇源以義禁府言啓曰頃因羅州牧使任焴囚單子同罪未及就囚者待其拿來依此勘放事命下矣洪龍健今已拿囚係是同罪依任焴例以不應爲事理重律杖八十以公罪收贖放送之意敢啓傳曰知道如有功議各減一等可也
정조 20년
李肇源以義禁府言啓曰洪龍健杖八十以公罪收贖放送事草記批旨內如有功議各減一等可也事命下矣洪龍健四代祖宇翼平難原從功臣云功減一等杖七十以公罪收贖之意敢啓傳曰知道
정조 20년
李肇源以義禁府言啓曰咸鏡道安邊府定配罪人李羽晉放送事承傳啓下矣李羽晉放送之意分付該道道臣之意敢啓傳曰知道
정조 20년
刑曹啓目殺獄罪人申秀老味打殺崔福仁事同推云云秀老味之爲此獄元犯更無可疑另加嚴刑期於得情爲白乎旀初檢跋辭中句語先後倒置語意爽實雖緣生疎之致不可無警當該初檢官西部都事鄭文綏從重推考何如判付啓依允爲旀正犯次犯之區別定執果無其然豈然之疑是乙喩下手之校後卒先次數之或三或一爲主客輕重之分完決已成鐵案難換所謂正犯漢除尋常各別嚴刑期於斯速輸款之地爲旀究其本事由於募軍之責立是置前此此事飭敎何如而任事之臣不念方便之策其所迫束急如火督乙仍于無論校卒魂不附體怯於威令惟幸免罪若此不已不知此後又有幾箇福仁則若論指使誰某眞所謂挺刃無異而任事者之辜負丁寧之喩其罪不輕先因他事姑使戴罪幹務一事二事事事慢忽委畀之意果安在哉然而比諸瓮閫行査之事猶屬緦功之察旣聞之後亦不可一任其勒責此意令摠理大臣知悉嚴禁爲良如敎
정조 20년
刑曹參議李相璜疏曰伏以臣於昨夏以後荷殿下記簪之渥命臣以官職之事者凡幾度于玆跡合僇廢恩偏拂拭感激之極私義宜輕臣之逖違耿光歲且行周身雖家居心懸宸極今若一進身則縱未能歷天陛而望日表延英拜跪庶亦遂依近之誠且臣之昨冬宥命出自特恩而恩敎鄭重至及先臣臣至今莊誦涕血被面臣於是不暇爲臣謝而且將爲先臣謝矣如是思量臣固當有進而無退也惟是大防難越微諒莫變慶辰而闕起居之禮恩除而昧竭蹶之義頑然蠢然迷不知動臣罪到此尤合萬殞臣之當初疏擧非欲橫拿事端故作難詰己所不爲雖美事猶不當據爲己有況奔奏求解是何等醜惡情態垢汚逝濯人情所同而彼蔡弘遠者不自媿悔其誣奏反以辱罵爲能事謂天可欺構人罔測唉其人誠亦不可知已巷豎口業重以白賴臣雖疲惱羞與呶呶然人臣而被反復之名天下之惡無以加此臣旣不幸而受此目於人矣又未能自白於君父矣猶復憑恃寵靈彈束周行則傍觀嗤點抑將云何人縱不言臣獨不內媿於心乎一身廉隅非敢遑卹淸朝防範不容廝壞玆敢略暴危懇仰瀆崇聽伏乞聖明亟賜譴斥俾私分安而法紀昭焉臣無任云云省疏具悉誰直誰曲院中之屋漏在彼況參聽多人爾又欲背恩乃爾乎所請依施
정조 20년
敦寧都正任希遠疏曰伏以臣於日前伏奉除旨以臣爲敦寧府都正者臣聞命兢惶感激恩數纔已祗肅粗伸叩謝之忱而第臣本無敦寧揆以法例自在應遞玆敢猥陳短章仰瀆崇嚴伏乞聖明亟令該書照例遞改以存公格以安私分千萬幸甚臣無任云云省疏具悉疏辭下該曹稟處
정조 20년
丙辰六月十九日卯時上御誠正閣諸承旨持公事入格儒生同爲入侍時行都承旨洪明浩行左承旨李亨元行右承旨李書九記事官柳遠鳴假注書吳泰曾記注官金良倜記事官金履永以次進伏訖上曰史官座次旣誤承旨進前而史官亦不隨入莫重筵體將由渠輩壞損乎仍命書榻敎曰入侍史官竝禁推明浩讀奏忠淸監司林濟遠狀啓給馬有旨祗受事書九讀奏繕工監薦狀公事亨元讀奏全羅監司徐鼎修啓本罪人趙龜錫務安縣到配事命分書判付訖上曰今日拜謝人竝入侍遠鳴承命出傳與星州牧使趙榮慶順天營將黃世中偕入進伏上曰忠勳都事何不入來書九曰拜謝後卽爲出去故使之還入而未及待令矣上曰兼春秋出去忠勳都事如已入來卽爲入侍事分付可也良倜承命出傳與忠勳都事尹龜東偕入進伏上曰入格儒生如已整齊亦令入侍儒生李根祜沈允之徐兢修鄭東晩柳說李志淵洪履黿南學中徐有稷李鍾夏閔師膺李周憲以次陞殿上敎根祜曰每念爾父曾經宮官向以承宣數次點下而用未究才心常憐惜矣爾之兄弟曾經泮任者誰乎根祜曰臣之仲兄也上曰昨日爾之坼名也予以爲乃父食報之理矣爾父亦有戀闕之心乎根祜曰年來以痰癖之症雖近癃廢而向國一心不敢少弛矣上曰一場皆以外題納券而爾何等獨知乎根祜曰只以爲唐詩而猶不知爲千秋節詩也允之兢修東晩以次進前至柳說上曰聞爾長於文詞久矣亦不忘爾父矣志淵履黿學中有稷鍾夏師膺周憲以次進前上問各做何工以退上曰居首直赴人下番翰林出呼新來而予以故人之子知之命做進退賦以進上曰忠勳都事進前龜東進前上曰昨日傳敎已諭之而時相之老親年屆九十而又其弟亦爲回甲聞甚稀異使之甄錄須知此意也上曰大臣一生不安於朝必多貽憂之時近始供孝滿家愉悅此誠求古而未易得者也龜東曰闔門感祝不知所達矣上曰昨日之敎時値慶祝恩出錫類亦以此意歸諭老親及大臣可也世中進前上曰爾於黃功爲幾世世中曰臣之曾祖也上曰向來爾之所進傳信錄果是善編之書而予於其時不忍見而還授此意能知之乎上曰黃功之勸送漂人雖因時事之畏怯而其時相臣鄭志和金壽興不能不爲之慨然矣上敎書九曰琉球國志略聞有所謄置者年前琉球漂人出來時有所徵信乎書九曰漂人皆愚蠢無足徵信而志略果藏在臣家矣上曰志略以爲一番登覽之地可也榮慶進前上曰在爾爲陞遷矣七事宣諭旣命竝除下去勉爲之上命書傳敎曰年來同罪未敍隨卽提稟雖有筵敎大體則事面甚屑越除非大官而卿宰下大夫侍從等敍仍當否三品職承旨看作生色登筵煩稟者其爲弊反有甚於同罪之或敍或否此後提稟之或置之若有不可不提奏者大臣必當警咳以此知悉明浩曰行左副承旨李晩秀今日不爲仕進卽爲牌招何如上曰許遞前望單子入之待下批牌招察任出擧條命退承史以次退出
정조 20년
丙辰六月十九日辰時上御重熙堂右承旨入侍時右承旨李書九假注書吳泰曾記注官安經心金良倜以次進伏訖上曰琉球國志略得來乎書九曰在湖南時謄出前春上送矣搜之不得矣上曰從何謄出書九曰板本在李德懋家借謄而原板在蜀故中原書肆亦稀有云矣命退承史以次退出
정조 20년
丙辰六月十九日申時上御重熙堂左副承旨入侍時左副承旨李肇源假注書洪奭周記注官安經心金良倜以次進伏訖命書傳敎曰職務相妨亦有篤老侍下刑曹判堂亞堂許遞與參議未差之代前望單子入之待下批待開門牌招察任長亞前堂皆已敍用前參議韓用龜亦爲敍用又命書傳敎曰在外承旨許遞前望單子入之待下批牌招察任上曰今日刑曹文案判下者雖只次堂亦於明日內擧行事分付上曰李秉鼎已爲入來耶肇源曰方在削版而削版者例不得入於罷削人敍用中故未蒙甄敍李義弼亦以被謫蒙放不得與於收敍之中矣上曰禮參之病何如云耶肇源曰未得聞矣仍命退承史以次退出
정조 20년
行都承旨洪明浩坐左承旨未差行右承旨李書九坐左副承旨李肇源坐直右副承旨鄭尙愚坐直同副承旨未差注書柳遠鳴禁推一員未差假注書吳泰曾仕直事變假注書尹命烈仕
정조 20년
藥房提調沈頤之行右承旨李書九啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 20년
李肇源啓曰大司憲徐有臣執義李明淵掌令李益恢未肅拜掌令洪受浩呈辭持平崔逵翰在外持平一員未差監察茶時之意敢啓傳曰知道
정조 20년
鄭尙愚啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 20년
李肇源啓曰同副承旨尹東晩今日不爲仕進卽爲脾招何如傳曰允
정조 20년
鄭尙愚啓曰今六月二十二日祿都目政事爲之之意敢啓傳曰知道
정조 20년
鄭尙愚以兵曹言啓曰宣薦內禁衛取才時三枝以上入格人單子書入之意敢啓傳曰知道
정조 20년
鄭尙愚以兵曹言啓曰五衛將吳文常身病猝重時月之內無望供職呈狀乞遞宿衛輪番之任不可久曠改差何如傳曰允
정조 20년
鄭尙愚以兵曹言啓曰慶尙監司李泰永狀啓本道別試武士各技優等出身二人閑良三人起送緣由事纔已啓下而營下合試時鐵箭百五十步入格咸安出身趙台鉉慶州出身崔正嶷咸陽閑良李邦旭片箭二中入格靈山閑良宋有彧武經講書入格慶州閑良辛思復等五人今已上來矣在前嶺南別試武士齊到後依本道入格技藝自臣曹有更試草記之例今亦依此例試取何如傳曰允
정조 20년
李肇源以義禁府言啓曰頃因慶尙監司李泰永狀啓右沿漁稅移屬後生弊首犯該倅等亦令道臣指名報來後一體拿處事命下故自備邊司行會本道矣卽接慶尙監司李泰永牒報則漁稅還屬後生弊首犯守令昌原前府使李汝節熊川前縣監趙弘鎭昆陽前郡守宋綸源鎭海前縣監成道鍾泗川前縣監李旭祥漆原前縣監金樂海指名以來而宋綸源李旭祥金樂海等今方待命拿囚趙弘鎭所當一體拿囚時帶臺職例不得拿囚令政院稟旨分付後拿囚李汝節前因他罪充定平安道江界府馬馬海土兵依例發遣府書吏拿來成道鍾已爲身故云勿論何如傳曰允趙弘鎭本職遞差而已囚者日熱如此卽爲姑放待諸囚畢到還囚捧供可也
정조 20년
李肇源以義禁府言啓曰頃因備邊司草記庇仁縣監李元八新還上居末依事目拿處傳旨啓下繼有過麥秋後拿來事命下矣今則麥秋已過而李元八時在任所云依例發遣府羅將拿來何如傳曰課農之時不可曠官先施問備之典可也
정조 20년
李肇源以義禁府言啓曰保放罪人金宗鉉還囚捧供之意敢啓傳曰不足責放送可也
정조 20년
吏曹啓目粘連觀此敦寧都正任希遠上疏則以爲臣本無敦寧揆以法例自在應遞亟令該曹照例遞改亦爲白有臥乎所旣無敦寧則揆以公格不可仍置改差何如判付啓依允
정조 20년
丙辰六月二十日卯時上御誠正閣藥房入診入侍時藥房提調沈頤之行右承旨李書九假注書吳泰曾記注官安經心金良倜檢校直閣金勉柱以次進伏訖頤之曰日熱轉甚聖體若何上曰一樣矣頤之曰王大妃殿氣候何如上曰一樣矣頤之曰惠慶宮氣候何如上曰一樣矣頤之曰診候何以爲之上曰置之可也上曰昨日之暑比近初有矣頤之曰在農家日熱爲好云矣上曰二提學付軍職乎勉柱曰姑未矣命退諸臣以次退出
정조 20년
丙辰六月二十日卯時上御重熙堂右副承旨入侍時右副承旨鄭尙愚假注書洪奭周記注官安經心金良倜以次進伏訖命書傳敎曰同副承旨聞有實病許遞又命書榻敎曰王大妃殿進御淸暑六和湯本方中減黃連五分加人蔘五分陳皮一錢檳榔七分自今日一貼式煎入又命書榻敎曰惠慶宮進服人蔘一錢五分重粟米飮加生白吉更二錢調童便竹瀝一匙一貼煎入又命書榻敎曰惠慶宮進服蔘香茶自今日一貼式煎入仍命退承史以次退出
정조 20년
行都承旨洪明浩坐左承旨未差行右承旨李書九緣故出左副承旨李肇源坐直右副承旨鄭尙愚坐直同副承旨未差注書柳遠鳴禁推一員未差假注書洪奭周仕吳泰曾仕直事變假注書尹命烈仕
정조 20년
李書九啓曰來二十五日朝參日次矣敢稟傳曰停
정조 20년
右承旨李書九上疏傳于鄭尙愚曰令院隷投之待漏院
정조 20년
以刑曹坐不坐單子傳于李肇源曰廷臣之有遭罹者何限而疏未登徹之外昭晢何如則必欲自劃果何所執判書尹師國更卽牌招若以違牌捧傳旨則承旨當知之以此知悉
정조 20년
李書九以賑恤廳言啓曰西部聚賢洞契任掌金宗輝今月二十日本洞路傍得二歲遺棄女兒同里居良女鄭召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 20년
李書九以戶曹言啓曰昨日後漕倉漕船二十隻點檢之際寒字船密陽色吏姜有實所告內本船中松板十五立添載云故事極驚駭詳細摘奸則十五立添載果是實狀當船沙工及其餘沙工處嚴加査問則天字船松板三立按板四坐地字船杵臼一坐玄字船杵臼一坐洪字船松板四立杵臼二坐日字船松板六立昃字船按板一坐辰字船松板六立張字船松板六立寒字船松板十五立按板三坐來字船杵臼一坐合松板四十立按板八坐杵臼五坐添載於十隻船而自密陽府裝發過薺浦本鎭時領運差使員出給分載云添載木物竝自本曹依例屬公而漕船無得添載法意至嚴沙格輩雖或潛自冒法固當詳察嚴禁而身爲差員其所躬犯若是狼藉誠萬萬痛駭當該差使員薺浦萬戶安處謙爲先罷黜其罪狀令該府拿問照法嚴繩添載雖在於裝發過境之後不能檢飭之罪在所難免都差使員密陽府使趙觀鎭一體罷黜令該府拿問處之常時不能嚴束道臣亦不可無警從重推考各船監色沙格等分付該道分輕重科治何如傳曰允花草盆添載事現發之後先朝飭敎何等截嚴則身爲差員焉敢冒犯於飭禁申嚴之時乎無論襲謬與首犯今年犯科甚於他差員當該萬戶何累禁府令該府押付該道嚴棍卽其地充軍事分付可也
정조 20년
李肇源以兵曹言啓曰本曹草記嶺南別試武士更試事命下矣本道試取時鐵箭一百五十餘步者二人鐵箭一百五十步擧沙十六斗者一人片箭二中者一人武經中通二書者一人以其該道入格技藝試取則慶州出身崔正嶷咸陽閑良李邦旭鐵箭俱未入格咸安出身趙台鉉鐵箭擧沙竝不入格靈山閑良宋有彧片箭不中慶州閑良辛思復六韜略孫武子粗趙台鉉等諸技中一不入格則其凡庸可知辛思復之講書粗略亦不可以入格論竝令還爲下送不善抄上之該道臣推考何如傳曰允嶺伯事極爲駭然矣昨年如此今年又如此慶尙一道七十餘州果無依俙彷彿之應薦人而敢以如許之人塞責乎道臣不可推考而止爲先自本曹發緘取招以啓帥臣如或同犯一體發緘可也
정조 20년
李肇源以義禁府言啓曰因戶曹啓辭慶尙道後漕倉差使員薺浦萬戶安處謙令該府押付該道嚴棍卽其地充軍事命下矣安處謙慶尙道熊川縣薺浦鎭卽其地充軍而已爲上來云以批旨內辭意具罪目依例發遣府羅將押付該道嚴棍後仍令押送配所之意敢啓傳曰知道
정조 20년
李肇源以義禁府言啓曰密陽前府使趙觀鎭拿問處之事傳旨啓下矣趙觀鎭時在任所云依例發遣府羅將拿來何如傳曰允
정조 20년
丙辰六月二十一日卯時上御重熙堂右副承旨入侍時右副承旨鄭尙愚假注書吳泰曾記注官安經心金良倜以次進伏訖上命書榻敎曰惠慶宮進服粟米飮依前方一貼煎入命書傳敎曰此時疚懷不但無以仰譬況其人謹厚有繩尺通鍊於幹務今焉逝矣曷勝衋傷卒知敦寧洪樂信家致賻令該曹卽爲拔例輸送弔祭及勸粥恤孤等事遣內侍依禮文爲之前別提洪後榮待闋服調用事分付尙愚曰此是關係至重而施以隱卒之典臣固知聖心之出於仰譬慈宮而明義錄義理或恐自此而斬晦今此傳敎雖已承書不敢頒布矣上曰承旨何知出卽頒布可也命退承史以次退出
정조 20년
丙辰六月二十一日辰時上御重熙堂左副承旨入侍時左副承旨李肇源假注書洪奭周記注官安經心金良倜以次進伏訖上曰俄者鄭尙愚事可駭矣此是隱卒常典何關於明義錄義理而如是煩陳乎肇源曰公法私恩貴在兩行不悖今此弔祭致賻等節乃是施之於尋常正二品卿宰者則太無防範故院中亦方有陳疏之議矣上曰丁酉戊戌間方張之時其兄隱卒之典亦皆無一語擧行而獨於今番如是此亦習俗漸下而然也若欲以此爲塞責之資則不誠無嚴又孰甚焉以此意書報重臣鄭民始待其姪出去另責之可也上曰祭文當親撰以下而祭官當以內侍爲之只祭物輸送事分付通禮院可也仍命退承史以次退出
정조 20년
行都承旨洪明浩緣故出行左承旨李益運坐直右承旨李肇源坐左副承旨蔡弘遠牌不進右副承旨鄭尙愚坐直同副承旨韓用龜陳疏徑出注書柳遠鳴仕一員未差假注書吳泰曾仕直事變假注書趙象基仕
정조 20년
鄭尙愚啓曰事變假注書尹命烈身病猝重勢難察任今姑改差何如傳曰允
정조 20년
傳于洪明浩曰提調入侍
정조 20년
尹命烈改差代趙象基爲事變假注書
정조 20년
李肇源啓曰合辭許久闕啓事甚未安今日政新除授兩司諸臺竝待下批牌招未肅拜大司憲徐有臣執義李明淵掌令李益恢一體牌招何如傳曰允
정조 20년
有政吏批判書金載瓚參判黃昇源參議韓晩裕右副承旨李肇源進李益運韓用龜蔡弘遠爲承旨柳畊爲司諫申溆爲持平權裕爲兵曹參判魚用謙爲敦寧都正金思義爲密陽府使李鼎圭爲靖陵參奉成均博士洪宅柱學正許鐫兼春秋朴道翔竝單付
정조 20년
再政徐有升爲寧遠郡守
정조 20년
三政朴廷宅爲唐津縣監
정조 20년
以金海府使望筒傳于李肇源曰初以衆所共知之篤老侍下差送者已是不察雖有拔例差送之命而曾經兵使之擬望亦是不察銓官從重推考該邑卽弊邑中難治者以可堪蘇弊者差送雖滿瓜限數年明知其蘇弊然後內薦事懸注於官案此望筒勿施更令擬入
정조 20년
兵批判書趙宗鉉進參判權裕未肅拜參議徐美修病參知李鼎德入直右副承旨鄭尙愚進李敏德朴春興爲五衛將金致大爲僉知李儒燁爲訓鍊副正張弼漢爲慶熙將朴致範爲景福將魚春淵爲薺浦萬戶護軍李冕膺副護軍金翰東尹光顔李海愚尹東晩李相璜韓用龜任希遠同知黃錫耆僉知鄭聖甲全宗善梁德履竝單付田遇聖爲魚面萬戶李海範爲五衛將李檍韓泳爲宣傳官
정조 20년
以五衛將望筒傳于鄭尙愚曰苟欲內移豈無其人必以特敎差送之未滿朔之人擬入抑何委折問備薄勘不屑爲也望筒還給不能嚴飭之捧納承旨爲先推考
정조 20년
李肇源啓曰新除授左承旨李益運左副承旨蔡弘遠同副承旨韓用龜竝卽牌招察任何如傳曰允
정조 20년
以執義李明淵掌令李益恢持平申溆司諫柳畊牌不進罷職傳旨傳于李肇源曰只推
정조 20년
傳于李肇源曰予於先正文靖竊以爲上窺程子朱子倡明之緖下啓文純文成開發之功景仰之私曠而冞切諸凡先正後孫之承美趾烈者莫不侈之以旌招則朝家用人之政豈間於遠近家居學行稔聞諸方伯繡衣旣知之宜用之前參奉金壽祖爲先令該曹六品職口傳擬入
정조 20년
李益運啓曰臣與同副承旨韓用龜伴直矣纔已陳疏徑出伴直無人右副承旨鄭尙愚卽爲牌招入直何如傳曰允
정조 20년
李肇源以義禁府言啓曰近日暑熱挽近初見禁府刑曹輕囚放釋後草記事命下矣時囚罪人柳遠鳴金履永等竝卽放送之意敢啓傳曰知道
정조 20년
李肇源以刑曹言啓曰近日暑熱挽近初見禁府刑曹輕囚放釋事命下矣本曹所管典獄署輕囚中李錫輅金弘俊金振澤韓德山李錫趾等俱是殺獄看證干連本獄尙未究竟孫敬允潛習邪學罪關一律竝仍囚金振煥婢彦每鄭東爀尹載觀李基碩等罪名稍輕竝放送之意敢啓傳曰知道
정조 20년
都承旨洪明浩疏曰伏以臣於逖違邇列之餘伏承日昨恩除榮感交切殫竭爲期俄因僚嫌之難安將欲出來之際得見同副承旨韓用龜到院疏本以臣昨秋亞銓時許積復官擧行事謂曾斥臣以勿齒搢紳不欲與同周旋於一院云噫臣於其時怵迫嚴命見非公議臣姑自訟之不暇抨殫之來受而爲謝而已特以其前章未下也故臣則全然不知其措辭之致此有除輒膺恬若無故者自不覺愧惡之無地今彼之撤疏出膺未知何故而臣旣見其疏則其何可諉以未撤晏然於同席不思所以自處乎退伏私次疾聲仰籲伏乞聖慈亟命鐫削臣職仍令選部勿復檢擬以謝人言以靖私義不勝幸甚臣無任云云答曰省疏具悉卿其勿辭行公
정조 20년
同副承旨韓用龜疏曰伏以臣昨冬待罪薇垣也以許積復官事略陳憂憤之忱仍論其時銓堂洪明浩之晏然擧行至情勿齒縉紳之列矣臣旣若是論斥而今於一院之中反與之周旋則縱彼不以爲嫌實非臣心之所可安者略暴微諒治疏到院而追聞明浩以僚嫌引義而出便屬已遞臣果撤疏肅命矣卽者明浩謂以臣前疏所論今始知之乃反陳疏自引至以難於同席爲說則在臣處義亦豈可冒沒蹲據乎玆陳短章徑出禁扃伏乞聖明俯賜鑑諒亟遞臣職以靖私義以肅朝綱千萬幸甚臣無任云云省疏具悉爾其勿辭察職
정조 20년
判府事李命植疏曰伏以節廻流虹慶疊宗國朝野騰歡跛躄咸聳如臣之癃廢雖不能比肩恒人進身朝班而區區慶忭之忱實不自勝仍伏念臣以必難强之疾病冒必不堪之職務前後乞身之章殆同月課而天聽愈邈恩批特隆臣感泣悶阨不知所出三年蹲據情迫勢蹙如負大何惟其惶畏之極雖不敢更事煩聒而顧今神識日益耄荒氣息日益綿綴且況五官廢一兀如枯株尋常酬答茫然無省是尙可以管攝機要檢察叢委俾甲兵錢穀之重務不至於全然曠闕乎噫謝事懸車已矣無望至若事關廢公戒犯瘝官則亦不可徒懷屑越之懼重貽尸素之譏伏乞聖慈俯垂矜諒將臣所帶職名亟賜遞改以幸公私焉臣以垂死殘喘何可論當世之務而顧今諸蓄空虛國計哀痛居常憂歎不知攸計及叨惠局益覺罔措伏枕呻喟之中靜究弊源之所由思其可救之道雖今智慮疎短文字拙澁未必爲切時之言而目見其不數年而必至匱竭耿耿愚衷不能自已敢將一得之見以效芹曝之誠仰冀淸燕之垂察焉常賑穀之散置諸道一則爲荒年之賑資一則爲不時之需用也必須穀數有充羨之實用度無尾閭之洩然後凡百經用之道自可有裕民國備豫之策無過乎此蓋自設置以來未聞有不足之歎良以穀數之愛惜而無移劃也用度之節損而無濫觴也迨至比年地部之元會告罄則移錄常賑已作定例廟堂有別般區劃之事則除給常賑便成近規且値歉荒之歲必有停減之令而京衙門之穀少而難於着手者巡兵營之耗縮而不欲減數者則輒皆以常賑移勘外此賑口之白給也還民之例分也元穀之未捧也亦莫不出於此而減於此各穀漸致耗縮米條尤不成樣不必溯論久遠取考近年會案則壬子冬等會案所在皮雜穀合爲二百七十七萬四千四百六十四石而就其中米爲七萬二千三百七十石及至乙卯冬等會案所在則各穀亦爲二百三十三萬六百七十七石而就其中米爲三萬五千一百九十石壬子之於乙卯不過四年之間而其所減縮各穀爲四十四萬三千七百九十九石米爲二萬七千一百八十石循此而往數年之後將不可復見常賑米名色他各穀亦將隨而無餘國計之疎虞已無可言目下之需用其從何出靜言思之尤豈非萬萬渴悶者乎今雖不能爲大家措置如前豐裕若其略略矯救牢架彌縫之策則有一焉惟當一切反是而已地部毋得移錄廟堂亦勿他劃停減而此穀則不與焉未捧而此穀則不入也雖一包之小一粒之微十分慳惜不復濫費且於皮雜穀中逐年分數作米恒使出小而入多則年年耗條次次豐殖或可爲一半分復舊之道也臣於此竊有所未曉者歉歲設賑粤自古昔至於計口白給惟我東爲然十日升斗之穀雖在老弱僅可延命方壯健兒一飽無望而顧其所願牟太爲上租粟次之米爲最下蓋牟則竝皮而食太則炒而爲末和而爲粥一椀有餘米則不可爲此故也近者諸道賑濟之錄每每取見則米多而皮穀小皮穀之中租多而太麥小此臣之所未曉者各道之賑俱有縮穀古無而今有已成規例夫皮穀之捧雖使簸揚有難精實更出斗分無怪其有縮米則半年之內豈有石不足之慮三四月之間則在庫之米亦乘生發之氣有嬴而無輸理之常也豈有縮之可言此亦臣所未曉者大體守土之臣惟取廣濟之名不盡精核之道以至於此耶然則賑濟之時亦宜有商量取捨之擧而勿論此事彼事其所善處之方惟在廟堂之稟裁矣又若惠廳諸道所入之不能當出自昔而然他廳則酌量塗抹其中湖西一廳元不足米爲萬有餘石錢爲二萬餘兩木爲百餘同而收租逐年加減則餘不足亦隨而不同其所苟簡辛酸無復可言猶不如京畿一廳之最爲難支者耳雖以今年言之收租所入米爲八千一百八十一石錢爲一萬五千兩木爲一百五十同而應下之米爲二萬二千二百石錢爲四萬兩木爲二百七十同以若所捧較諸應下米不足爲一萬四千石錢不足爲二萬五千兩木不足爲一百二十同無論四節長時丐借當初設置之際豈或如是此不過歲入無加末弊滋長而然苟究其致弊之由則專是儲置用下之太無限節蓋於國役會減之際外邑吏胥作爲利寶張皇論報憑藉懸錄役小用鉅殆無界分本廳雖或按例詳核隨事勘正而至於陵寢修改事係莫重誠難一例剋削他餘許多事役終涉遠外懸度若小若大名實易混或遲或速事情難的亦不可隨意存減致煩往復徒傷事面畢竟邑儲空竭無可以繼則或於上納中加劃或以京廳錢代給似此不已將何抵當今若欲救此弊則莫若歲捐五六千石之米付之該道道臣凡於事役之來隨事揣量着意操切使奸僞莫容功費相稱則一年之劃似當一年之用而此雖不足彼或有餘自可從中推移必無他般區處矣夫該道之所揣量本廳豈不能揣量該道之所操切本廳豈不能操切而所處之地不同所操之勢自異藉使邑吏亦欺該營而管束之下猶不敢恣肆探察之際或恐其綻露要之冒減於京廳者爲百包則該道則不過四五十包見削於本廳者爲十金則該道則當二三十金狼藉耗蠹之弊不期杜而自杜其利害得失之相懸奚翅什佰而已哉第穀簿至些若又歲劃五六千包則餘者無幾而貢價所下旣有自前丐借之例自當循而爲之至於儲置一條及今變通移付本道監營爛漫商確或有意外別下數過百千則亦宜參量加劃立爲定制則亦豈無一分之所益者乎抑臣又有微見之可以仰陳者京師卽四方之根本而近來艱食之患去而益甚城內外許多人戶無處取食皆資官庫軍兵胥吏之廩料市廛邸貢之食利縱云不少而此外遊手之輩無告之類亦不知其數又況稍具衣冠躬擔荷者鄕人之留滯京邸者又居其半必待米價之不踊官儲之有餘得以沾漑資活而太倉枵竭商舶觀望每歲刁蹬其䙡如玉漕船來泊之際貢米出給之時僅添升合以至昨年一包之直恰爲八九緍錢者此何故也大抵京師非耕作之場米穀本無所出而四方物貨之懋遷湊集於此舟車之所通無所不有矣其所賴活只患無資不患無穀粵自均役以後米穀絶艱舊直一包直三四兩者今則若是其倍蓰又何故也以是之故戶惠兩衙從前流來之米儲隨而蕩盡以致一歲聊過必待有司費心若使不幸而或歲不登則其何以爲計今欲爲足食之圖則要令十萬石米常留京庫凡百取資皆用於米而無所慳惜則閭井之間自然流布市廛之上自復一石三兩之直但十萬石留置爲第一難辦之事然如古常平之法則亦未嘗爲難也見今均廳錢條歲或有餘以其餘錢就諸道豐稔之處以詳定價從便貿取勿令吏胥從中作奸剋減本錢則民皆樂從雖萬石以往可以一朝而買取其外官下之用時價出賣者亦復貿取不待三五年之久而十萬石之數可以立辦也或謂貿米品色與三稅有異上納之際不無弊端云而此亦有不然者市上出賣之米本無麤劣之品雖或少遜於他道之三稅比之畿湖之三稅亦可伯仲且或猶以爲有弊則除給耗條之半以補其劣亦可也或言以詳定貿取一石之中除其半耗與船雜費則所餘幾何云而穀賤之時出錢以貿俾不傷農貿米之後除出浮費雖曰無所利焉可也以此積之京師歲以爲常至於十萬之多則其爲利孰大焉至若均廳不足之米歲買移納之米論者或以爲此勝於彼而移納之所得其數無多只給於均廳不足之數而已了無餘米之可以留儲又況已分貢者又取之殆同割肌而食都不如貿米運來之爲得而運來之際小小掣礙之端要在臨時便宜其爲固根本而備緩急恐亦不外於此矣念臣所叨亦已經閱年歲凡係調度毫無裨益每一循省慙懼無地臣今不言朝暮餘生恐無以自暴微誠語同譫囈無足可採其於國計或不至於全無少補伏願將此三條下詢廟堂而財幸焉臣無任云云答曰省疏具悉積蓄之有恃惟常平賑恤廳穀摠而壬子乙卯四年之間所減殆近半百萬石云則其所矯救之請可見老臣謀國之悃令廟堂爛商拔例論理稟處京畿廳儲置事此亦在所釐正之擧而附陳京廳恒留十萬包貿米事大抵均廳移納之弊不革則藉使斗直三錢奈彼均米定價何何況歲歲年年幾萬包米米不出於惠廳而簿已勘於移納不言中自歸於欺民此予所以夙夜耿耿初元朝參日先眎微意伊後意內之營度雖有一二約綽抖擻於二紀荏苒之頃而卿之此際貿置之請亦或爲足食之一端與畿廳條亦令廟堂的確指一回啓卿精力之尙旺前批悉之勿辭行公
정조 20년
忠淸道儒生幼學李明采進士宋道鼎金厚淵幼學朴春煥朴師晉宋徹圭金載鳴李亨百徐行順朴植徐處文尹啓泰進士洪宗顯金鍾和韓海昇李元杓韓海鋧幼學朴柱煥宋煥祖宋煥吉朴漢純朴漢壁宋復圭宋翼圭朴棨煥李度載朴柔煥李淑載閔百裕進士李顯文韓師獻魚用升幼學宋直圭宋煥龍進士李日煒幼學宋一衡進士洪履黿幼學宋禹圭進士成致商蔡弘臣李復性金鍾慶幼學李昌載李觀采李益采宋元成朴光五進士李禧錫幼學任天白朴建中金萬鍾趙脩李儒洪朴彦慶洪述行金景烈金時寶朴珽梁世祿朴玹韓榮世趙鎭守洪緯遠李鎭海朴璲韓諅李倫明洪定遠兪貞柱兪漢仁進士李道明幼學李儒淳金時欽閔徵洙洪命說李體裕洪柱國韓道秉金重範姜啓鎭全在性朴履文郭周鎭李昌會李載厚李東鏶全東權鄭潤始洪柱潤兪敬柱朴履裕進士宋欽詩幼學李棋禛李範中李明奎李明善李亨震李潝徐志愚徐志魯李邦赫尹五應李宗師朴良愼洪文煥黃道根李必赫李羲烈李堯弼李有根尹景喆進士金鍾和幼學南浹李東金宇鎭金聖讓李在元李赫遠金聲殷金聲七鄭履中李度成進士李宜俊幼學趙斗鉉金洛宗金聲天具寔具翼溟趙堈田漢昌李忠謙李錫九趙圾李東赫呂善默李秀運李啓運朴煥趙崑李錫章金養洙呂光燁李儒光趙棋泰李錫命李景華李時喆宋國相趙復朴斗漢鄭宅煥金元鎭李台源金安燮李金亨鎭池鼎三鄭一淵鄭至尹李錫衡李景玉金策鎭金相臣金鍾鎬進士韓鋧李應福幼學趙重參崔必履林栽河李顯秀李良漢崔應赫李在謙李萬永呂學春禹永福鄭良猷趙在榮金綏鎭池鼎禹趙性喆趙命欽朴仁源權志淳金聲玉朴勉東吳彦蓍鄭喆誠趙德履趙宗仁李景源曺允燮進士卞宇鎭幼學全日彬朴和鼎朴履裕黃橏鄭昌業趙漸逵洪柱國尹僖宋持孝京畿道儒生進士李光憲李普漢趙學春幼學權瑞應進士洪樂膺幼學金憲淳李度明南駿聲沈能秀金在源進士金鎌幼學尹大東李羲年兪平柱徐有恂閔毅顯尹昇東進士申錫耉李東洙幼學尹緯烈金春根進士金載器徐有鎭幼學尹趾東申錫耆任泰隣金相休尹致元進士金煥圭金箕弼幼學李憲五李憲中李鼎寬洪允燮金初淳李樂誠進士徐鼎輔鄭奎漢幼學魚在瓚魚在璉黃基性李度中李度一李李憲琦金學淳李英雲進士李英玉幼學李顯膺金箕懋朴基宏朴基容朴應鉉朴履鉉李如淵李或淵李翼瑞李憲五李彬李奎錫沈原祖沈憲祖李愚在黃䆃金憲淳李秉祜生員李在修幼學南薰崔乃和柳訸李度敏李憲百生員李羲斗幼學李羲平李羲準李羲肇鄭淳弘鄭淳永生員尹鵬逵幼學尹雲逵李羲玄沈省之黃䅘尹銖兪星柱兪茂煥申紹沈樂游柳謨柳謙朴賢壽柳瑗申在奎李奎源徐相祿李箕一金在新兪紳煥兪舃煥金鐄金鑛洪萬燮洪百燮李其淵金光鼎魚在瓚張灝張灦申澓李學蔡金德允金世忠金載成康麟祥徐有幹黃仁泰康顯黼沈濯李晦淵李泌淵徐有民沈裕魚在李樂淵徐有實徐有度閔致傅李亨在趙重淳趙儒載徐有敬崔大榮金在復金光岳朴齊顯朴齊華宋文重宋文絅李儒準沈翰之吳泰元朴宗普具命益具命龍具命說具命錫李永復李永惇林斗鎭林基漢林可鎭林啓漢李曾植曺定振李敦秀吳益秀進士權燁幼學申厚祿許源尹鼎烈李彦成趙鎭玉進士兪孟柱幼學黃彦喆朴宗復朴宗薰李義樂進士李義實李秉浚幼學成進默南道孫張履信沈樂賢生員李種祜幼學沈鐻李元坤申大元鄭基方安聖瞻安翊良李鍾安金魯瞻崔秀俊李運重李珽李秉溫朴志發金處洪吳錫圭洪仁燮慶尙道儒生幼學金德秀成晦烈尹昌觀成最烈申德曾進士金濟默幼學成克烈金濟仁成鼎烈金有恒成曾烈金魯鐸曺文榮鄭穡曺國明李觀峻金有章鄭履周成鍾烈進士金翼顯幼學李齊鳳蔡羲轍進士柳光培幼學李大奎成伯烈崔山厚成三烈金德亨曺文極成丙烈鄭馥成在睦金德鼎成在忠蔡蓍轍進士金煥幼學李基一李基豊姜桓進士金思鉉金樂恒金勉恒幼學李基普進士姜守睦姜始煥申光協申紹陽安寵全羅道儒生進士林龜鎭閔世基裵曄幼學吳命源柳星三柳星七吳養源吳信相吳徽源進士鄭桓吳光裕羅景祚幼學崔宗燁張齊甲柳賜良洪千榮洪翼榮洪樂昇金弼錄洪樂龍林晉遠進士朴重源朴宗漢閔思寬幼學吳忠相金天明鄭榮進士閔喆儒李琳李之德幼學文昌炯文昌益安宅成許譍鄭運昌徐岐魯丁載舟梁聖國金就礪金相樞鄭周煥高挺翰朴光燁羅致絢奇學峻南有極朴松閔致根文啓英安國弼姜柱嵒朴聖燁趙基宗趙基玄平安道儒生進士張受敎洪亮祖朴泳盧思赫姜日瑞幼學全衡商李漢雲朴正廉朴處佶白宗藩白志淡進士李宗謙吳致權朴正恪幼學李長燁鄭亮翰朴思默文養老進士宋鼎夏幼學文尙一趙德履江原道儒生進士李國著李國荇李禎彬申晉元河瑞復權漢玉幼學韓復元韓貞元蔡濟大洪基路金寶鉉進士朴敦耉崔英弼幼學辛億寧辛性復姜舜溥委在興姜柱九姜在元元冕鎭元在鎭姜在亨姜在璜元永熙元永龜金在和金相基姜以煥姜謙煥咸鏡道儒生幼學金彦博李敬民吳鎭斗進士朴潭幼學朴新顯朴命壁趙命夔金履玉進士姜昌輔尹衡五幼學韓範成韓學海金漢相金寅澤進士韓性淳文山奎幼學朱鎭容魏魯喆韓弘瓚韓若霖陳近姜一佐金相玉進士金性有金履牧幼學李挺唐金若溶姜錫濟姜鷹周李秉默生員廉聖老幼學金載聖沈若祖生員韓範錫李燮進士車受謙黃海道儒生進士李貞濟趙匡修李英源李羲之幼學李點申惺進士金希靖趙夢寅丁德奎幼學安有恒金重恪李志謙愼處東進士崔櫽崔榮朴鼎休幼學崔命鳳進士申吉顯李壽崗幼學張麟極金翼臣等疏曰伏以日昨臣等以先正臣文烈公趙憲文敬公金集之從祀聖廡爲請者誠以扶植國家之元氣者必本乎表章道學而百世已定之論今不可不陳列朝未遑之典今不可不擧也此臣等所以相率裹足瀝血控籲而及伏奉批旨下者辭敎隆重德意諄勤將建天地俟百世而不惑矣臣等聚首擎讀莊誦欽仰之不足不知手之舞而足之蹈也嗚呼我殿下尊賢衛道之意洋溢乎九十四字之中始也以實合從祀爲敎是兩先正道德學問造詣淵源果皆睿鑑之所已燭也中焉以十六字安訣摘出於千言萬語之中以準的精英爲敎兩先正下學上達之功亦皆淵衷之所默會也繼之以古人亦有定論爲敎是殿下欲取證於前昔名碩之言以明從祀之當然也嗚呼知我兩先正者莫如我殿下而殿下之欲表章而闡揚之者至矣盡矣凡今日被縫掖而冠章甫者孰不仰殿下尊賢尙德之義逈出千古而第伏念末端難愼之聖念乃以今何可一言卽諾爲敎臣等誠惝怳抑鬱不知所對以殿下英明果剛之德洞察乎兩先正道學淵源之正而的指要旨取證定論若是其明且切焉則殿下於從享之擧豈不欲斷然許之而祇緣臣等誠意淺薄不能上格宸衷致靳允兪之音臣等於此竊不勝慙赧主臣之至雖然議在百年之前而事待百年之後則自在先朝京外章甫之疏凡七八上矣己卯賢關之書亦再三出矣然則臣等今日之言非臣等之一言乃先輩已陳之說也殿下今日之諾非殿下之卽諾乃列聖朝未卒之志也以今日掇拾先輩之論而冀殿下繼述先志之謨者卽臣等不避僭越仰瀆宸嚴者也惟殿下更加登省焉嗚呼聖道寢遠世級日下人無志道之士而學問委諸笆籬世昧尊攘之義而春秋視若弁髦以至正學漸晦邪說橫流將見天理民彝之日就斁敗而俗尙士趨貿貿焉莫知所之此我殿下所嘗眷眷於扶正斥邪之道而凡係尊周之義衛道之方靡不用極聖謨洋洋炳如日星環東土數千里之內凡有血氣之倫莫不咸囿於造化之中而國家文明之化殆若太陽之中天倘於此時亟擧此從享之禮則尤豈非賁飾文敎激勸後學之大有助也耶是故自昔從享之擧皆是聖世之事苟無其人則已誠有其人而不得請則不措也前乎此兩先正而有文元公臣金長生則趙憲之於文元爲道同德齊之賢後乎此兩先正而有文正公臣宋時烈宋浚吉則金集之於二文正有啓迪成就之功而文元文正文正已得躋享惟有此兩先正尙闕盛典者實亦聖世之一大欠事矣此臣等所以不憚煩猥復此仰陳於黈纊之下者也伏願殿下夬賜睿斷亟擧盛儀以爲國家斯文之幸焉臣等治疏將上之際太學疏論繼發故恭俟允兪之亟下矣及承批旨又復靳許臣等尤不勝惶愧憫鬱之忱敢將已修之疏更暴未徹之悃臣等無任云云答曰省疏具悉凡有關於裨補斯文之功者予必欣然樂聞而贊成之況玆兩先正腏廡之晟擧豈待爾等之屢籲而其難其愼致意却顧者昔躋文元今袝文敬父子竝侑於典無稽冉耕冉雍雖以及門之十哲升堂從享尙矣不可守論粤若先正文靖公金麟厚洞見義理之大原獨得其宗而其危忠姱節之往往發之風騷不足以爲多古人論國朝人物道學節羲文章忒有品差其兼有而不偏先生庶幾云者予亦云然今爾等章甫之疏凡三徹不以文靖弁焉何異於有子之似聖人而不與十哲同享爾等退與林樊隱德之士講明之
정조 20년
丙辰六月二十二日卯時上御重熙堂藥房提調入侍時行都承旨洪明浩假注書洪奭周記注官安經心金良倜藥房提調沈頤之以次進伏訖上曰昨日酷炎可謂挽近初有矣頤之曰果劇熱矣頤之曰當此暑節聖候得無有損乎上曰飮食則一樣而寢室鬱熱不受點風夜輒不能着睡矣頤之曰王大妃殿氣候若何上曰湯劑連爲進御而暑症尙未快寧矣頤之曰惠慶宮氣候若何上曰慈宮症候猶未夬復而兩日之內人蔘之進御者已爲五錢不無太過之慮況今日熱若此蔘製姑爲停止好矣仍命書榻敎曰王大妃殿進御淸暑六和湯前方中加檳榔八分一貼式更爲煎入又命書榻敎曰惠慶宮進服蔘香茶粟米飮停止加味香薷飮一貼煎入上曰炎暑殊甚今日則卿須卽爲出去也頤之曰慈宮湯劑連進之時臣豈敢不留藥院而今承下敎軫念至此惶感之中實有所不敢矣仍命退諸臣以次退出
정조 20년
丙辰六月二十二日辰時上御重熙堂左副承旨入侍時左副承旨李肇源假注書吳泰曾記注官安經心金良倜以次進伏訖上曰右承旨昨日傳敎頒布時同在院中而晩始出去何爲獨疏肇源曰以堤防之不嚴諸承旨同爲憂歎聯疏之議發而復止矣果於出去後獨疏矣其疏法語也其不得仰請已極抑鬱而今此投之金虎門外之敎竊恐萬萬過中矣向者大臣亦有所筵奏者而今又有此敎將播之八方傳之百世聖人之言不當如是矣上曰然則以投之待漏廳書出可也命書傳敎曰不爲仕進承旨許遞又命書傳敎曰近日暑熱挽近初見禁府刑曹輕囚放釋後草記掃其囹圄滌其繁縷等事一依前下飭敎擧行萬一遲滯難免重勘爲先發牌獄郞嚴飭京外何異亦令廟堂一體嚴飭外方命退承史以次退出
정조 20년
行都承旨李鼎揆在外行左承旨李益運坐右承旨金翰東坐直左副承旨李肇源坐右副承旨鄭尙愚坐同副承旨柳匡天坐直注書柳遠鳴仕一員未差假注書吳泰曾仕直事變假注書趙象基仕
정조 20년
李肇源啓曰大司憲徐有臣執義李明淵掌令李益恢持平申溆牌招啓辭未下掌令洪受浩呈辭持平崔逵翰在外監察茶時之意敢啓傳曰知道
정조 20년
李益運啓曰同副承旨韓用龜今日不爲仕進卽爲牌招何如傳曰與都承旨及違牌承旨許遞前望單子入之待下批牌招察任
정조 20년
承旨前望單子入之李鼎揆金翰東柳匡天落點
정조 20년
李益運啓曰新除授都承旨李鼎揆時在慶尙道慶州地斯速乘馹上來事下諭何如傳曰允
정조 20년
傳于金翰東曰右承旨入侍
정조 20년
吏曹口傳政事金壽祖爲司饔主簿任希遠爲北靑府使
정조 20년
鄭尙愚以兵曹言啓曰同知中樞府事李宗賓身病猝重時月之內無望供職呈狀乞遞西樞雖是閑局不可一向虛帶改差何如傳曰允
정조 20년
李益運以奉常寺都提調提調意啓曰東籍親耕田所種皮黍今六月晦間當爲成熟之意敢啓傳曰攝刈
정조 20년
丙辰六月二十三日辰時上御重熙堂左承旨入侍時行左承旨李益運記事官柳遠鳴記注官金良倜記事官金履永以次進伏訖上曰近日不雨稍久能不傷農耶益運曰此時則不雨無妨而但日熱因此而益烈是甚苦人矣上曰金翰東入來乎益運曰俄已承牌矣上曰其來何遲益運曰初欲趁慶禮而阻雨愆期云矣益運曰藥房提調沈頤之欲稟定慈宮湯劑方來待政院矣命書榻敎曰提調入侍賤臣承命出傳與提調沈頤之偕入進伏上曰王大妃殿進御淸暑六和湯自今日停止出榻敎又命書榻敎曰惠慶宮進服加味香薷飮依前方三貼製入又命書榻敎曰惠慶宮進服香吉茶三貼製入頤之曰近來日熱晨夜猶劇聖體若何上曰一樣矣頤之曰寢睡水剌之節若何上曰近日厭進太甚矣以寒水澆飯稍覺爽胃以是加餐矣頤之曰一時滌熱似或無傷而多日進御恐妨節宣矣上曰湯劑監煎之際卿不必每每入來以副提調替行好矣頤之曰莫重監煎臣何敢言勞乎上曰副提調誰也益運曰副提調卽知申而見方在外矣上曰然則俄下副提調望筒改書以入可也頤之曰王大妃殿氣候若何上曰一樣矣頤之曰惠慶宮氣候若何上曰傷懷之餘凡百頓減矣昨今以來稍爲寬譬是實萬幸矣上曰日前重臣李命植疏中所論諸條卿則以爲何如頤之曰大體則好而至於常賑穀則京外需用專藉此穀名色則今其疏語以爲饑歲之停減該曹之放下廟堂之移劃一傡勿許爲辭若如重臣之言則京外有司之臣實無以措手矣上曰十萬石恒留京倉之論亦何如湖南則豐年穀價一包之租可直幾許頤之曰臣待罪湖藩之時適値豐登還租一包不過二兩二三錢米一包價不過倍此而設令貿取至易如欲恒留十萬包於京倉則勢將船運而漕船再運之後自致節晩許多之穀將何以挽運耶且況市貿之米品不及稅納頒祿與貢價不可以此敢用如欲準十萬之數則補縮與船雜費之資又有五六萬石然後始可準十萬之數然則價不下九十萬亦未知何以區劃許多弊端隨處方便然後庶可擬議而未知大臣回啓之將如何矣命退諸臣以次退出
정조 20년
丙辰六月二十三日辰時上御誠正閣右副承旨入侍時右副承旨鄭尙愚假注書吳泰曾記注官金良倜記事官金履永以次進伏訖上曰刑曹判書入侍良倜承命出傳與刑曹判書尹師國偕入進伏上曰卿之處義過矣雖但以江原道治績言之予豈有捨卿之意師國曰前後昭晳恩敎鄭重卽地溘然亦無所憾臣何敢有處義之意第念臣根植孤弱才識蔑劣幸賴我殿下眷遇出常升擢越次輥到正卿之烈豈無過福之災臣雖愚迷到今揚揚束帶朝行則又不知何樣醜辱起於何處臣之一身雖不足恤拔之坑坎之盛德至恩又將孤負無餘矣上曰未撤之疏何必撕捱乃爾似是宋文述之疏而其本事亦未之詳矣師國曰謂臣與俊賊相親藩任卿列皆其吹噓云臣家世孤孑墻壁無依尙知相時趨勢之爲可恥立朝四十年未嘗一藉人口氣豈忍以老白首之年甘自附麗於奸賊小兒輩乎上曰知卿無他矣年來遭彈者亦多其人而屢除屢召必欲勉出豈有如卿者乎一自東伯仍任時人之疑之者多亦或以爲廣留之所薦引云而廣留雖或稱譽於前何嘗有私好於卿者也至於卿之趣味相近處初未嘗聞一言矣東民之至今安堵賴卿按藩之功矣師國曰臣在東藩無一事效職凡百措劃一是奉聖敎而已矣上曰前後拔擢皆出特簡昨年以後尤欲勉出蓋知卿本末故也師國曰除旨聯翩殆無虛月臣非木石安得不感激恩私而身名狼狽無復藉手而事君矣年已七旬矣榮濫八座矣許歸田里俾蒙終始生成之恩則此生已矣雖無涓埃之報而亦豈無古人結草之誠乎上曰實病如果難强豈無體諒之道而今日則赴衙然後始爲卿事之出場筵退後直赴刑曹開坐可也師國先退命退承史以次退出
정조 20년
丙辰六月二十三日酉時上御誠正閣右承旨入侍時右承旨金翰東假注書吳泰曾記注官金良倜記事官金履永以次進伏訖上曰爾於何時上來沿路農形何如翰東曰臣於十九日始入京而歷見三道一體豐登矣上曰同副承旨入侍出榻敎良倜承命出傳同副承旨柳匡天進伏上曰全羅道雨暘何如匡天曰雨澤周洽百穀茁茂矣上曰今方待雨乎匡天曰田種雖以少旱爲憂水穀無受傷之慮矣上曰嶺南則書籍似有亂前板本矣翰東曰本無藏書多者而文穆公鄭逑讀書山房略有餘籍矣上曰湖南書籍如何匡天曰古家之藏書不如嶺南矣上曰金壽祖尙有老成人典刑乎匡天曰早廢擧業飭躬讀書嘗遊金元行門下矣上曰爲河西之直孫乎匡天曰傍裔矣上曰家在何處匡天曰長城矣上曰此是先正遺墟乎匡天曰壽祖所築室非先正舊址而其舊址有御賜梨種之至今相傳矣上曰其書院尙有墨竹圖云信否匡天曰眞本在于宗孫金直休家而書院所在者卽模本矣命書傳敎曰昨於儒疏之批旣言曠想之意今適聞之先正祀孫因事坐謫尙未見宥云苟非難恕之罪宜有示意之擧永同縣定配罪人金直休放送事分付又命書傳敎曰守令有闕之代令該曹口傳差出命退承史以次退出
정조 20년
行都承旨李鼎揆在外行左承旨李益運坐右承旨金翰東坐左副承旨李肇源坐右副承旨鄭尙愚坐直同副承旨柳匡天坐直注書柳遠鳴仕一員未差假注書吳泰曾仕直事變假注書趙象基仕
정조 20년
傳于金翰東曰卿等以本司坐起來會明日次對進定於今日
정조 20년
金翰東啓曰今日次對兩司當爲進參除在外未署經外未肅拜呈告人員竝卽牌招何如傳曰允
정조 20년
傳于金翰東曰大臣備局堂上引見
정조 20년
傳于柳匡天曰因關西七義士追配與加贈事思之黃忠烈慷慨殉身之跡尙令人隕涕當忠烈之守龍灣也有廓淸海岱之地每登戍樓見胡騎日轢關外而無人爲天朝出義排患者輒悲歌終夜及聞七義士倡論歸正欣然助成之謀遂洩而及於禍彼七人之爲義士卽忠烈有以啓之也今七人者同躋祠享而獨忠烈闕焉豈非欠典是地無是祠則已祠之而不侑忠烈則雖七人之英魂毅魄必將怵惕不安於猿鶴謳吟之中贈左贊成忠烈公黃一皓進享於義州顯忠祠其日致祭令該曹該道知悉擧行
정조 20년
鄭尙愚啓曰卽者中樞府錄事來言判府事李秉模以掃墳事原州地今日出去云係是大臣去就敢啓傳曰知道旣有筵奏使卿除朝辭往來而日氣益熱在塗加護事令地方官傳諭因此有提飭者大臣去就之出城入城例皆登聞不在於致政與否而日前金奉朝賀兩次入城與還鄕也去就皆不登聞政院擧行反不及於內閣其時當該承旨推考此後申復故規事嚴飭可也
정조 20년
以執義李明淵掌令李益恢洪受浩持平申溆司諫柳畊獻納柳頤玄牌不進罷職傳旨傳于鄭尙愚曰只推
정조 20년
李肇源啓曰大司憲徐有臣執義李明淵掌令李益恢洪守浩持平申溆牌不進持平崔逵翰在外監察茶時之意敢啓傳曰知道
정조 20년
傳于柳匡天曰明日當由逌瞻門展拜該房知悉
정조 20년
傳于柳匡天曰明日展拜時兵判都領事分付
정조 20년
以吏曹參議韓晩裕牌不進罷職傳旨傳于李益運曰只推
정조 20년
有政吏批判書金載瓚進參判黃昇源進參議韓晩裕牌不進行左承旨李益運進成德雨爲禮曹參議柳焵爲謝恩兼冬至副使謝恩兼冬至正使單沈頤之書狀官單李翊模前兵使徐有秉李章漢李潤謙已上加資事承傳贈兵曹參議車禮亮戶曹參議安克緘已上贈兵參加贈亞卿事承傳贈軍器寺正張厚健軍資監正車忠亮掌樂院正車元轍禮賓寺正車孟胤已上贈兵議已上加贈一階事承傳再政尹範喆爲監察
정조 20년
有政兵批判書趙宗鉉進參判權裕入直參議徐美修病參知李鼎德病右副承旨鄭尙愚進同知朴致範僉知李海範朴春興李敏德護軍洪明浩李書九副護軍蔡弘遠韓用龜李城輔竝單付
정조 20년
柳匡天啓曰奏御文字何等審愼貤贈官銜不容錯誤而今日吏批贈職單子中贈戶曹參議安克諴書以兵曹參議贈軍器寺正張厚健軍資監正車忠亮掌樂院正車元轍禮賓寺正車孟胤皆以司僕寺正誤書以入事甚未安臣之矇然捧入不勝惶恐而當該銓宦從重推考何如傳曰允
정조 20년
傳于鄭尙愚曰未下直守令皆令明日辭朝
정조 20년
柳匡天啓曰未下直守令皆令明日辭朝事命下矣熊川縣監姜彙喆牙山縣監李靖模兩司俱未署經除在外未署經外未肅拜呈告人員竝卽牌招以爲備員署經之地何如傳曰允
정조 20년
李肇源以義禁府言啓曰忠淸道永同縣徒三年定配罪人金直休放送事承傳啓下矣金直休放送事分付該道道臣之意敢啓傳曰知道
정조 20년
刑曹啓目初檢官西部都事鄭文綏原情云云傳旨內辭緣惶恐遲晩杖八十收贖公罪施行何如判付啓依允爲旀功減一等爲良如敎
정조 20년
行都承旨李鼎揆在外行左承旨李益運坐右承旨金翰東坐左副承旨李肇源坐直右副承旨蔡弘遠坐同副承旨柳匡天坐直注書柳遠鳴仕一員未差假注書吳泰曾仕直事變假注書趙象基仕
정조 20년
大駕詣景慕宮入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道還內後內閣政院玉堂藥房口傳問安答曰知道
정조 20년
藥房提調沈頤之副提調柳匡天啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 20년
李肇源啓曰大司憲徐有臣未肅拜執義李明淵掌令洪受浩呈辭掌令李益恢持平申溆傳旨未下持平崔逵翰在外監察茶時之意敢啓傳曰知道
정조 20년
傳于李肇源曰該房承旨鄭尙愚爲先拿處
정조 20년
李肇源啓曰右副承旨鄭尙愚拿處事命下矣依定式遞差傳旨捧入之意敢啓傳曰知道前望單子入之待下批牌招察任
정조 20년
傳于金翰東曰右副承旨入侍
정조 20년
兵曹徐有秉爲禁衛中軍
정조 20년
以黃海監司徐邁修啓本華城將校下去信川地掘浦時公私畓民弊有無査實馳啓事判付內啓下備邊司爲旀當初行査之成命一則事關華城不欲貽一民弊一則宮筒除良政爲民畓是去乙爲邑倅者不能禁斷於該校憑藉行惡之時爲道臣者不爲詳査於宮房作人外蒙利之諸民人營邑事其可曰克盡其職乎幺麽差人恣意作弊而聞華城二字則營邑不欲開口可否於其間朝家本意苦心之不然該倅雖或不知該伯其可汎忽縱云未及聞知未知亦罪該道臣推考該守令令該府拿問處之此後無論此道他道名以華城所管之事一有爲弊而不卽轉聞不早枚報者道臣守令難免嚴勘此非一時飭責之敎更當考察諸道對揚勤慢除尋常各別嚴飭行會俾有實效爲旀所謂該監段雖無大段行惡之事云而三度笞棍亦非行惡而何令道伯更加嚴杖照律定配擧行後與水桶木行査事詳細狀聞俾勿隱諱爲良如敎
정조 20년
蔡弘遠以御營廳言啓曰今六月二十五日景慕宮展拜時依兵曹節目弘化門入直軍五十名待標信除出出番哨官金鼎猷領赴于兵曹都領陣解嚴後還爲入直之意敢啓傳曰知道